Jens Vibjerg (V), 2006-05-04:
Det lovforslag, vi skal behandle her, er en udmøntning af den revision af østaftalen, som forligskredsen blev enig om for en måneds tid siden.
Vi synes i Venstre, at den første østaftale helt har indfriet vores forventninger.
Den har sikret, at der ikke er opstået ubalancer på det danske arbejdsmarked, og sikret, at ansættelser sker på normale løn- og ansættelsesvilkår.
Vi giver østaftalen skylden for succesen, og det er nok ikke helt rimeligt, idet meget tyder på, at vi heller ikke uden en aftale ville have haft problemer.
Vi har slet ikke oplevet det pres, som vel alle havde forventet.
Vi kan bare se på Sverige, som ingen aftale har.
Derfor er vi også i Venstre af den opfattelse, at vi kunne have ladet aftalen løbe ud.
Det har der ikke været tilslutning til i forligskredsen, og det respekterer vi fuldt ud.
Men det er glædeligt, at vi er blevet enige om justeringer, der bidrager til en hurtigere og mere smidig behandling af ansøgningerne om opholds- og arbejdstilladelser.
Vi har været enige om, at det skal være lettere at rekruttere arbejdskraft fra de nye østeuropæiske EU-lande til de stadig flere ledige job på det danske arbejdsmarked.
Men vi har også været enige om, at det fortsat skal ske på overenskomstmæssige eller på anden måde sædvanlige løn- og ansættelsesvilkår.
Jeg tror, det er vigtigt, at vi netop bruger de sidste 3 år til gradvis at udfase overgangsordningerne.
Hvad gør vi så nu?
For det første kan overenskomstdækkede virksomheder nu blive forhåndsgodkendt til at ansætte borgere fra de nye EU-lande.
Det er en klar forbedring.
Det er ikke nogen hemmelighed, at vi i Venstre gerne havde set denne forhåndsgodkendelsesordning udvidet allerede nu til også at omfatte ikkeoverenskomstdækkede virksomheder, sådan at virksomheder uden overenskomst, men godkendt af de regionale arbejdsmarkedsråd, også kunne få en forhåndsgodkendelse.
Disse virksomheder har jo samme behov for en hurtig og smidig sagsbehandling.
Ved at bruge færre kræfter på alle de virksomheder, der har orden i ansættelsesforholdene, kunne vi frigøre ressourcer til at sætte ind mod dem, der ikke vil overholde reglerne eller ligefrem satser på illegal arbejdskraft.
Det har vi ikke kunnet nå til enighed om på nuværende tidspunkt, men vi har da givet hinanden håndslag på, at det er noget af det første, vi vil se på, når vi skal vurdere udviklingen igen til efteråret.
Jeg synes også, det er værd at bemærke, at vi nu giver de studerende fra de nye lande samme muligheder for at arbejde som studerende fra de gamle EU-lande.
Ligeledes er det værd at bemærke, at ansættelser i fremtiden ikke nødvendigvis skal ske på fuld tid.
Det er glædeligt, at vi i forligskredsen er helt enige om at gøre, hvad vi kan for at forebygge illegal arbejdskraft.
Det er min oplevelse, at de forskellige myndigheder og arbejdsmarkedets parter samarbejder godt i denne sag og gør en stor indsats i kampen mod de illegale.
I Venstre er vi også glade for, at der er enighed om at styrke indsatsen for at få den nødvendige arbejdskraft til landet.
Mange stillinger kan i dag ikke besættes med dansk arbejdskraft.
Derfor er det meget nødvendigt, at vi i størst muligt omfang bistår arbejdspladserne med at sikre den nødvendige arbejdskraft til disse ledige stillinger.
Det lovforslag, vi behandler i dag, er et udtryk for det, vi kunne blive enige om i forligskredsen, og det støtter vi selvfølgelig fuldt ud.
Der er på det seneste opstået et spørgsmål om cabotagekørsel, og til det vil jeg bare sige, at jeg glæder mig over, at transport- og energiministeren har sagt, at han vil tilbagekalde beslutningen.
Jeg skal hermed anbefale lovforslaget til vedtagelse.